Trampning fikrlari Osiyoda jiddiy savollar uyg'otmoqda
AQShda prezidentlikka nomzod respublikachi Donald Tramp fikricha, Osiyodagi yaqin ittifoqchilarga yadro quroli berish kerak, toki ular o'zlarini himoya qila olsin.
Saylov kampaniyasi davomida Tramp Yaponiya va Janubiy Koreyaga yadro qurolga ega bo'lsin, shuningdek, AQSh harbiy bazalari xarajatlarini ko'tarmaydigan davlatlardan askarlarni olib chiqish lozim, deya ta'kidlab kelmoqda. Ayni paytda Janubiy Koreyada AQShning 28500, Yaponiyada esa 54000 qo'shini bor. Bu harbiy bazalar uchun Tokio har yili Vashingtonga 1,6 milliard, Seul esa 866 million dollar to'laydi. Ayrim tahlilchilarga ko'ra, Trampning ittifoqchilarga yadro qurolini berishga tayyorligi xalqaro bitimlarga zid. "Agar AQSh ittifoqchilari o'zlarini Tramp aytgandek mudofaa qilsa, ittifoq buziladi va Osiyoda xavfli vaziyat yuzaga keladi", - deydi tadqiqotchi Mun Kyon Sik. Yadro quroliga ega Xitoy yoki shu yo'ldan ketayotgan Shimoliy Koreya tahdidlariga qarshi AQSh ittifoqchilarini himoya qilishga tayyor. Ammo Trampning yaxshi pul to'lamagan ittifoqchilardan yuz o'girish bilan tahdid solishi Yaponiya va Koreyada AQShga nisbatan ishonchsizlikka yetaklaydi. "Agar Trampning bayonotlari haqiqatga aylansa, buni ma'qullaydigan siyosatchilar topiladi", - deydi Xirosima universiteti professori Xiroshi Nunokava. Janubiy Koreya va Yaponiyani atom bombasi bilan qurollantirish mintaqada beqarorlikka yetaklab, Shimoliy Koreyaning xavotirlari asosli ekanini ko'rsatadi hamda Xitoy va Rossiya Pxenyanga qo'ygan sanksiyalar bekor qilinadi, deydi ekspertlar. Tramp prezident bo'ladimi yo'qmi, buni vaqt ko'rsatadi, biroq uning fikrlari Osiyoda allaqachon aks-sado bermoqda. Amerika ishonchli hamkormi? Shu savol hozir muhokamada.